[{"text_idx": "#000001", "text": "Sefydlwyd Academi\u2019r Dyfodol yn ystod wythnos gyntaf mis Chwefror ac mae wedi bod yn ddechrau gwych!"}, {"text_idx": "#000002", "text": "Yn o\u0302l ym mis Ionawr, roedd y ti\u0302m Gwell Swyddi, Gwell Dyfodol wedi gwahodd myfyrwyr Safon Uwch i wneud cais i ymuno ag Academi\u2019r Dyfodol. Roeddem wedi rhoi trosolwg o raglen yr Academi i\u2019r myfyrwyr; amserlen 8 wythnos o weithgareddau sy\u2019n datblygu llwybr cyflogaeth unigol ar gyfer pob myfyriwr, gyda\u2019r nod o gael gwaith neu brentisiaeth yn syth ar o\u0302l cwblhau eu hastudiaethau Safon Uwch. Rhoddwyd gwybodaeth i\u2019r myfyrwyr ynghylch sut bydd y farchnad lafur yn edrych yn y dyfodol, pa sgiliau y bydd galw amdanynt a sut y gallan nhw siapio\u2019r llwybrau i\u2019r yrfa o\u2019u dewis. Roedd 24 o fyfyrwyr wedi ymgeisio\u2019n llwyddiannus ac maen nhw eisoes wedi dechrau ymchwilio i ddewisiadau ardderchog yn ymwneud a\u0302 chyflogaeth."}, {"text_idx": "#000005", "text": "Yn ystod Wythnos 2, roedd Arweinydd Cyngor Dinas a Sir Abertawe, Rob Stewart, wedi rhoi cyflwyniad craff ac ysbrydol i\u2019n myfyrwyr, gan drafod cynlluniau\u2019r dyfodol ar gyfer Abertawe, o\u2019r weiren wib gyffrous newydd i\u2019r Wi-Fi cyflym yng nghanol y ddinas. Roedd Rob wedi siarad yn frwd am y twf a\u2019r datblygiad mawr posibl yn Abertawe a sut byddai\u2019r buddsoddiad mawr hwn yn cael effaith gadarnhaol a thrawsffurfiol ar waith ailddatblygu, technoleg a thwristiaeth yn ein Dinas. Un o\u2019r negeseuon allweddol i\u2019r myfyrwyr oedd cydnabod y cyfleoedd sy\u2019n dod i\u2019r ardal a\u2019r manteision sylweddol o aros yn Abertawe yn hytrach na chwilio am gyfleoedd eraill mewn dinasoedd mwy o faint sydd, i bob golwg, yn ddinasoedd gwell."}, {"text_idx": "#000006", "text": "Roedd Wythnos 3 yr Academi wedi rhoi sylw i brentisiaethau. Roedd cynrychiolwyr o Hyfforddiant GCS wedi galw heibio i roi gwybodaeth allweddol i\u2019r myfyrwyr. Roedd dau brentis wedi dod hefyd i rannu eu stori\u0308au hwythau: Ellie sydd wedi cwblhau prentisiaeth mewn gosodiadau trydanol ac sydd bellach yn gweithio fel aseswr trydanol i Goleg Gw\u0302yr Abertawe, a Georgia a gafodd hyd i gyfle prentisiaeth gydag Abertawe Bro Morgannwg. Roedd y ddwy wedi siarad yn frwd am yr effaith gadarnhaol y mae prentisiaethau wedi ei chael ar eu bywydau a\u2019u gyrfaoedd, ac roedd y myfyrwyr yn hynod ffodus i gael y fath bersbectif unigryw, gonest a phersonol. Yn ystod Wythnos 3 roedd Ruth Gates, Rheolwr Prosiectau Dysgu a Datblygu ac Arweinydd Prentisiaid PABM, wedi rhoi cyflwyniad penigamp i\u2019r myfyrwyr, gan roi trosolwg o\u2019r gwahanol gyfleoedd gyrfa (gan gynnwys llwybrau prentisiaeth) yn y bwrdd iechyd a sut gall myfyrwyr gael mynediad iddynt neu ddysgu rhagor amdanynt. Roedd y myfyrwyr wedi cael gwybodaeth werthfawr am y sgiliau a\u2019r rhinweddau y mae cyflogwyr yn edrych amdanynt mewn ceisiadau a\u2019r math o ymatebion a ddisgwylir mewn cyfweliadau. Roedd Ruth hefyd wedi ateb rhai cwestiynau ardderchog gan fyfyrwyr yn ystod y sesiwn holi ac ateb ar y diwedd."}, {"text_idx": "#000008", "text": "Bydd cyfleoedd rhagorol dros yr ychydig wythnosau nesaf, gan gynnwys sesiwn sy\u2019n canolbwyntio ar Entrepreneuriaeth, fydd yn archwilio a allai hunangyflogaeth fod yn ddewis dichonadwy i rai o\u2019n myfyrwyr. Rydym hefyd yn edrych ymlaen at groesawu rhagor o siaradwyr gwadd ysbrydol gan gynnwys cynrychiolwyr o Tata Steel, Mitie Facilities, HSBC, yn ogystal ag entrepreneuriaid ifanc o CloudCo Creative ac Ozone Security Services."}, {"text_idx": "#000009", "text": "Mae\u2019r Academi wedi cael ymateb gwych gan ein myfyrwyr, ac yn fuan, byddwn ni\u2019n cyflwyno ein \u2018Hybiau\u2019r Dyfodol\u2019 newydd, sy\u2019n cynnig cyngor ar gyflogaeth ar gampysau Gorseinon, Tycoch a Llwyn-y-Bryn. Bydd pob myfyriwr yn gallu galw heibio i fanteisio ar gymorth a hyfforddiant un i un, a chael mynediad i amrywiaeth eang o gyfleoedd gwaith, trwy raglen \u2018Gwell Swyddi, Gwell Dyfodol\u2019 y Coleg."}, {"text_idx": "#000010", "text": "I gael rhagor o wybodaeth am Academi\u2019r Dyfodol neu Hybiau\u2019r Dyfodol ffoniwch y ti\u0302m ar 01792 284450."}]